Rekordturneringen er ved at nå grænsen for, hvor mange deltagere, Hjørring kan huse.

Mandag aften blev der skudt gang i dette års udgave af den populære Dana Cup, der igen i år sætter ny rekord for antallet af deltagere. Over 1150 dystende hold og 22.000 aktive spillere er den næste uge gæster i Hjørring, og med et samlet indbyggertal på omkring 25.000 er turneringen ifølge byens borgmester ved at nå et størrelsesmæssigt maksimum. - Det skal nok ikke være ret meget større, for det er et stort setup, og der skal rigtig meget til, og jeg påstår, at Dana Cup er den bedste turnering af dem alle, og det skal den blive ved med at være, siger borgmester Arne Boelt umiddelbart efter sin åbningstale ved dette års Dana Cup. En Epinion-undersøgelse fra sidste år viser, at Dana Cup er Danmarks største sportsevent, der generer over 179 millioner kroner, mens det står på. Det er med andre ord en rigtig god forretning for Hjørring, hvorfor det naturligvis også var en glad borgmester, der bød de mange både nationale og internationale spillere velkommen. Du kan se et længere interview med Arne Boelt i videoen herover.